**Preč. Vjekoslav Meštrić, župnik**

**Oproštajni govor na sprovodu Ivana Buhina**

**Zagreb, Stenjevec, 18. siječnja 2022. godine.**

*Uvod:*

 Preuzvišeni oče biskupe Mijo, prečasna i velečasna gospodo svećenici, redovnici, sestre redovnice, ožalošćena braćo i sestre dragog Pokojnika s obiteljima, rodbino, prijatelji, župljani, draga braćo i sestre!

  Opraštajući se slavljem svete Mise i obredima ukopa od našeg dragog prijatelja i dugogodišnjeg župnika Župe Uznesenja Blažene Djevice Marije, svećenika Ivana Buhina, pogled upiremo u Gospodina te u živoj vjeri žarko molimo za pokoj njegove plemenite duše, jačajući svoju vjeru u uskrsnuće mrtvih i život vječni što ga je Gospodin obećao onima koji ga ljube.

 U trenutka ovozemaljskog oproštaja od dragog pokojnika, vjera nas drži uspravnima. Samo u njoj možemo naći utjehu i snagu koju prouzrokuje bol gubitka. Vjera je to u Isusa Krista, Sina Božjega, koji je svojim uskrsnućem pobijedio smrt. Vjera je to u njegovo obećanje kojim nam i sada govori: »Ja sam uskrsnuće i život: tko u mene vjeruje, ako i umre, živjet će. I tko god živi i vjeruje u mene, neće umrijeti nikada« *(Iv 11, 25-26)*. Vjera je to koju je pokojni svećenik Ivan živio i cijelim svojim bićem svjedočio kao dragulj vjerničke i svećeničke vjerodostojnosti. Upravo tu njegovu vrlinu želim danas istaknuti dok njegovo mrtvo tijelo sahranjujemo u grobnicu na kojoj stoji natpis da tu »počivaju u miru Božjem do Uskrsnuća, među svojim stadom, duhovni pastiri ove župe«.

*Biografija: (čita studentica Patricija Gojani)*

 *Preč. Ivan Buhin, umirovljeni svećenik Zagrebačke nadbiskupije, preminuo je okrijepljen svetim sakramentima u utorak 11. siječnja 2022. godine u 89. godini života i 63. godini svećeništva. Rođen je 12. listopada 1933. godine u mjestu Margečan kod Varaždina, Župa sv. Margarete, kao prvo od jedanaestero djece, od oca Jurja i majke Eve, rođene Masten. Osnovnu školu pohađao je u Margečanu. Dva razreda gimnazije završio je u Varaždinu, a od 1946. godine školovanje nastavlja u Zagrebu u Dječakom sjemeništu u kojem je završio klasičnu gimnaziju te maturirao 1952 godine. Iste godine stupio je u Bogoslovno sjemenište u Zagrebu te se upisao na Katolički bogoslovni fakultet u Zagrebu. Nakon godinu dana filozofsko-teološkog studija odslužio je vojni rok u Kumanovu u Makedoniji (1953.- 1955.). Teološki studij završio je u Zagrebu, a za svećenika bio zaređen 29. lipnja 1959. godine. Zaredio ga je zagrebački nadbiskup kardinal Franjo Šeper. Mladu misu slavio je u rodnom mjestu 13. srpnja 1959. godine, čime je započeo svoje svećeničko služenje. U zajedništvu sa subraćom svećenicima i pastirima Crkve kušao je izazove i radosti svećeničkog poziva pod pritiskom komunističkog režima. Kao mladomisnik imenovan je župnim vikarom u Župi Uznesenja BDM u Zajezdi, gdje je na službi ostao od 1. srpnja 1960. do 3. rujna 1968.godine. U to vrijeme popravio je župnu crkvu, župni dvor, kapele u Gotalovcu. U Budišćini je sagradio novu crkvu sv. Josipa Radnika. Od godine 1968. do 1973. bio je župnik u Sv. Jani kod Jastrebarskog. Župnikom u Stenjevcu imenovan je 1. listopada 1973. godine.*

 *Godine 1977. osnovao je Župu sv. Josipa Radnika u Gajnicama, a od 27. prosinca 1977. do rujna 1978. godine bila mu je povjerena privremena uprava iste. Svesrdno se zalagao ja izgradnju žive zajednice kao i za materijalnu izgradnju novoosnovane župe.*

 *Na Perjavici je 1980. godine sagradio crkveni objekt, posvećen sv. Ivanu Krstitelju kao filijalu župne crkve.*

 *Naglom urbanizacijom zapadnog dijela grada Zagreba, posebno teritorija Župa Uznesenja BDM - Stenjevec i Župe sv. Josipa Radnika - Gajnice, povećan je broj stanovnika te se pojavila potreba osnutka nove župe.*

 *Dana 8. ožujka 1996. godine Nadbiskupski Duhovni Stol izdao je Dekret o osnutku nove Župe sv. Nikole biskupa – Stenjevec II. , a 23. lipnja 1997. godine župni ured Stenjevec zatražio je da se odrede granice župe Stenjevec II, koja je trebala nastati dismembracijom Župe Uznesenja Blažene Djevice Marije - Stenjevec I i Župe sv. Josipa Radnika – Gajnice. Pri tom se nesebično zalagao i ulagao nadljudske napore.*

 *Od 1995. do 2000. godine kompletno je obnovio župnu crkvu, župnu kuću, kuću sestara Služavki Malog Isusa i pastoralni centar.*

 *Nije se manje isticao ni u brizi za materijalno uređenje crkvenog prostora: u potpunosti je obnovio crkvu, župni dvor, kao i gospodarske zgrade te ih preuredio za potrebe suvremenog rada u župi. Proširio je i uredio groblje, a u podrumu župnog dvora uredio dvije dvorane za vjeronauk, za priredbe i rad s mladima uredio je sportsku dvoranu te župnu knjižnicu.*

 *Umirovljen je 1. rujna 2003. godine, a nakon umirovljenja živio je u župi pomažući u pastoralu. Kada mu se zdravstveno stanje počelo pogoršavati, 15. siječnja 2021. godine, smješten u Svećenički dom sv. Josipa, u Zagrebu.*

 Nije moguće tolike godine života i svećeničkog služenja pretočiti u riječi: 89 godina vjerodostojnog življenja vjere i 63 godine nesebičnog svećeničkog služenja. Kako obuhvatiti mišlju ili pretočiti u riječi sve molitve, sve poticaje, sve borbe za Crkvu i svakog vjernika.

 No, osjećam potrebu izreći ovdje koju riječ i na taj se način oprostiti od dobrog i vrijednog pastira Božjeg naroda - svećenika i župnika Ivana. Posebno želim istaknuti njegovu ljubav prema Bogu i Crkvi, zatim ljubav prema Domovini, prema subraći svećenicima i vjernicima. Jednom riječju bio pravi nasljedovatelj Krista Dobrog Pastira i razborit upravitelj crkvenih dobara.

*Pastoralno djelovanje:*

 Kao pastoralac odlikovao se brigom za sve uzraste župljana. Uveo je vjeronauk za studente, osnovao župni Caritas, vodeći brigu za siromašne i fond za obitelji s brojnom djecom, Odbor žena za pohod bolesnima i nemoćnima; osnovao je mali dječji zbor (1974.) i vokalno instrumentalni sastav »Radost«; uveo je dječju misu; organizirao stalnu pripravu budućih bračnih parova te organizirao brojna hodočašća.

 Preč. Ivan bio je radostan svećenik. Vrijeme u kojem je započeo svoje svećeničko služenje nije bilo naklono Crkvi, ali on budno prati događaje i spretno iznalazi načine i metode kako na najbolji način navijestiti Riječ Božju. Na pastoralnom planu ostavio je duboke tragove svećeničke revnosti. Osnovao je brojna vijeća: liturgijsko, za župni tisak, za obitelj, za mladež, biblijsko-molitveno, za caritas, za brigu o bolesnim i starijim osobama. Dakle, njegov se pogled nije zaustavljao na jednom pitanju i jednom problemu. Sveobuhvatno je gledao svoju župu i župljane kao da se radi o pojedincu. Nikoga nije izostavljao.

 Bio je postojan i dosljedan svećenik. Jaram komunizma nije slomio njegovu volju kad je nailazio na prepreke bilo da se radilo o pastoralnim planovima ili izgradnji crkvenih građevina. Upornost spojena s vjerom vodila ga je od uspjeha do uspjeha, pri čemu je zadržao svoju jednostavnost i samozatajnost ne tražeći nikakva ljudska priznanja. Mnoštvo zapisa u arhivima svjedoči o postupcima za dobivanje dozvola za izgradnju crkve u Budinšćini i u Gajnicama, kao i oduzimanju crkvenog groblju u Stenjevcu, 1977. godine.

 Nakon umirovljenja preč. Ivan Buhin ne miruje. Daje se na raspolaganje župi te neumorno ulaže snage brinući se i dalje za duhovni napredak župljana. U župi mu je povjerena biblijska grupa. Kad sam ga jedne večeri nazvao i zapitao što radi, odgovorio je da studira Bibliju, a ubrzo nakon toga u Kršćanskoj je sadašnjosti nabavio 200 Biblija za župljane. Mnogi vjernici pamtit će ga po jutarnjim misama koje je redovito završavao riječima: *ostanite u ljubavi i čitajte Bibliju*. A svaka okrenuta stranica Svetog pisma ispisivala je u srcima vjernika onu odanost kojom je sam izgarao za Krista i Crkvu. U svećeničko služenje našeg župnika ugrađeno toliko svetih Misa, podijeljenih sakramenata, razgovora i susreta na duhovnu dobrobit vjernika.

 Mnogi će reći da je bio čovjek vjere i blagosti, a posebno njegovi župljani kojima je godinama i desetljećima posredovao Božje milosrđe. Proveo je ovdje gotovo 48 godina svećeništva, a svojim šetnjama ili vožnjom na biciklu susretao je župljane u svakodnevnici, slušajući njihove potrebe, radosti i nadanja; stvarajući prijateljstva koja Bogu vode. Stoga se u ovom kraju teško može naći netko tko ne bi poznavao župnika Buhina, koji je zračio dobrotom i osvajao izgrađenom svećeničkom jednostavnošću. Svima je bio drag i svi su ga cijenili.

  Sa sestrama Služavkama Malog Isusa, koje na župi djeluje od 1960. godine, razvio je lijepu suradnju i cijenio njihovo redovničko služenje. Uvijek je imao razumijevanja za njihove obveze i redovništva te bio zahvalan za njihove sebedarje u brizi za župljane, posebno djecu i potrebne.

 Kod njega nije bilo mjesta malodušnosti ni u teškim trenucima. Njegujući radost susreta, često se šalio na svoj račun da razbije atmosferu samosažaljenja i osjećaje tuge. A to može čovjek vjere, kakvom se dičio naš župnik koji je ovdje živio i služio kao čovjek - svećenik za druge. *Mnogi su druženje s njim (posebno pjevači) smatrali nagradom od Boga.*

 Snagu za sve to pronalazio je u molitvi, razmatranju, u trenucima osame s Gospodinom, a napose u Euharistiji. Njegovo pastoralno služenje upućivalo je na Isusa i odvijalo se s Isusom, u nastojanju da ljudima pokaže put prema nebu. Neka u Gospodinu doživi puno ispunjenje svojih čežnjâ te primi nagradu nebeskog zajedništva.

*Oproštaj:*

 Danas, mi ovdje okupljeni molimo da smrt preč. Ivana bude blagoslov za ovu župnu zajednicu i za sve koje je život s njime povezivao na ovozemaljskim putovima. Dok izričemo veliki hvala i doviđenja u vječnosti, molimo da nam oprosti ako ga ponekad nismo razumjeli ili smo previđali njegove plemenite riječi i dobre, iskrene svećeničke savjete; ako nismo razumjeli njegove želje i dobre nakane; ako smo ga bilo čime povrijedili ili ostali nehajni na njegove poticaje.

U oporuci naš je župnik među ostalim napisao: »Ako sam koga uvrijedio, molim da mi oprosti, a ja opraštam svima....«.

 Zahvaljujući Bogu za život i svećeničko služenje preč Ivana Buhina, izražavam kršćansku sućut članovima bliže obitelji, braći i sestrama: Dragutinu, Stanku, Dragici, Stjepanu, Bari, Milanu i Branku s obiteljima, rodbini dragog Pokojnika, prijateljima, a napose vama dragi župljani.

 Ovaj njegov odlazak u vječnost želimo doživjeti kao propovijed, onu posljednju koju nam izgovara. Toliko nam je riječi uputio. Neka se sada uzdignu u hvalospjev zahvalnosti Bogu za jedan ispunjen svećenički život, prožet Božjom prisutnošću i nošen Božjom milošću. Neka njegov odlazak s ovoga svijeta bude susret s milosrdnim Ocem koji ljubi i čeka svoju djecu, a nama poticaj da živimo kako je naš Župnik živio te se na kraju svojih dana nađemo u blaženom zajedništvu s njim u Domu Oca nebeskoga. Amen.

 **DO VIĐENJA preč. IVANE BUHINU**

Što izreći o 63 godina misništva i časti,

a da srce ne gori od radosti i slasti.

63 godine, iz vaših ruku primati Krista, nije malo,

a tako nam se iz vaše ljubavi i žrtve „sve“ dalo.

Dragi naš prečasni Ivane Buhinu,

Vi ste bili naša radost i ponosni hrvatski sin.

Po vašim nas je rukama,

Krist snažio u životnim mukama.

Tako primajući Krista iz Vaših ruku,

nismo ni primjećivali našu muku.

Radost iz vašeg srca čista,

u nama kao odsjaj blista.

Svaka Vaša nadahnuta riječ,

hrani nam dušu kao majčina mliječ.

Radost u osmijehu Vašem koji izlazi iz čista srca

budi životnu radsot poput žarnog sunca.

Često ste zastali da bi s nama popričali,

i tada smo zajedno Gospodina veličali.

Svaka naša briga i životna tuga,

nakon razgovora s vama postaje „duga“.

Boje radosti dušu smire,

a zrake ljubavi i zavađene mire.

Svima ste savjet rado dijelili,

i duše nam ranjene često cijelili.

Znali smo da Vas je dobro slušati,

i tako muku života manje kušati.

Često vapimo: „Čisto srce stvori mi Bože“,

A zar se to bez Biblije može.

„Čitajte Bibliju!“, često ste nam govorili,

i s nama za obraćenje molili.

U župi ste sijali procvat i radost,

u krilo Crkve privlačili mladost.

Kada ste donosili božićni blagoslov u naš dom,

sve više smo otkrivali mir u srcu svom.

30 godina ste vodili našu župu

i uvijek se veselili zajedničkom skupu.

Da je Krist središte i bit života našega,

ne bismo osjetili bez blagoslova Vašeg.

 Duša je poletjela Ocu i što reći nego veliko Vam hvala,

 za sve što nam je dobrota Vaše duše dala.

 Hvala Vam za svaku izgovorenu riječ, pouku, šale i osmijeh,

 hvala Vam za svaki, po našem dragom Isusu, otpušteni grijeh.

 Zemaljska Stenjevečka Crkva u suzama Vas ispraća,

 a Nebeski Stenjevec radosno Vas i s pjesmom anđela prihvaća.

 Prečasni naš Ivane Buhin nema tu iznenađenja,

 ispraćamo Vas srcima punim ljubavi govoreći „Do viđenja“.

 Dragi naš prečasni Ivane: „Dobar ste boj bili,

 svoju ste trku ponosno završili“

 Sretni smo zbog Vas jer Vaše srce sada kuca,

 u ljubavi i božanskom ritmu Isusova Milosrdnog Srca. Amen!

 Stenjevec, 11.01.2022.

 Mirjana Džaja